P. Hrušovský, podpredseda NR SR: (2001-10-17):
Pristúpime k ďalšiemu bodu, ktorým je návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 138/1992 Zb. o autorizovaných architektoch a autorizovaných stavebných inžinieroch v znení zákona č. 236/2000 Z. z., zákon č. 50/1976 Zb. o územnom plánovaní a stavebnom poriadku (stavebný zákon) v znení zákona č. 237/2000 Z. z. a zákon č. 455/1991 Zb. o živnostenskom podnikaní (živnostenský zákon) v znení neskorších predpisov (tlač 1129). Prosím teraz, aby za skupinu navrhovateľov predmetný návrh zákona odôvodnil a uviedol v Národnej rade Slovenskej republiky navrhovateľ pán poslanec Bartoš. Nech sa páči, pán poslanec, máte slovo. S. Bartoš, poslanec: Vážený pán podpredseda, vážené dámy, vážení páni, cieľom novelizácie zákona Slovenskej národnej rady č. 138/1992 Zb. o autorizovaných architektoch a autorizovaných stavebných inžinieroch v znení jeho novelizácie č. 236/2000 Z. z. je predovšetkým odstránenie nedostatkov a diskriminačných ustanovení poslednej novelizácie tohto zákona, ktoré vážne zasahujú do ľudských práv odborne spôsobilých osôb činných vo výstavbe, to znamená projektantov s vysokoškolských a stredoškolským vzdelaním, ale aj do práv uskutočňovateľov stavieb. Návrh novely zákona 1. upravuje a liberalizuje v nevyhnutnom rozsahu právo začínať a vykonávať samostatnú zárobkovú činnosť v oblasti vybraných činností vo výstavbe a možnosť poskytovania služieb za rovnakých podmienok bez neopodstatnených obmedzení; 2. odstraňuje odtrhnutie projekčných služieb od realizácie stavieb, ktoré sa líšia od legislatívy Európskej únie, keď napríklad Smernica Európskej únie o verejnom obstarávaní č. 93/37/EHS tento problém rieši flexibilne a umožňuje zadávanie verejných stavebných prác komplexne s projekciou alebo separátne; 3. pri autorizácii zrovnoprávňuje postavenie inžinierov s rovnakým vzdelaním a vykonanou praxou, kde podľa platného zákona sú inžinieri rozdeľovaní do dvoch kategórií na základe subjektívneho hodnotenia posudzovaných komisií tvorených osobami, teda projektantmi z konkurenčného prostredia často bez akejkoľvek akreditácie; 4. rieši možnosť ďalšej existencie technikov, teda projektantov so stredoškolským vzdelaním a dlhoročnou praxou v projektovaní, formou výkonu povolania ako živnosti v rozsahu doteraz získaných odborných spôsobilostí, keďže súčasne platný zákon umožňuje sa autorizovať len malej časti technikov v rámci výnimky zo vzdelania; 5. zrovnoprávňuje podmienky na vzdelanie a odbornú prax vo vysokoškolskom vzdelaní rôzneho zamerania; 6. upravuje právo dobrovoľného členstva v komore v súlade s právnymi ustanoveniami Ústavy Slovenskej republiky. Vážené dámy, vážení páni, podobne ako pri iných zákonoch v súčasnosti novelizovaných alebo pripravovaných na novelizáciu, tento návrh novely reaguje na potrebu premietnutia zmien a doplnkov, ktoré vyplývajú pre vnútroštátnu živnostenskoprávnu úpravu z obsahu smerníc Rady Európskej únie a odporúčaní Komisie Európskej únie. Z uvedených dôvodov sa do návrhu novelizácie premieta nevyhnutná tendencia znižovania vplyvu orgánov verejnej správy a Slovenskej komory stavebných inžinierov na konanie a rozhodovanie o udelení oprávnenia na výkon povolania alebo podnikanie, teda autorizáciu, s cieľom liberalizovať postup uchádzačov o podnikanie. Rozhodujúcim prvkom sa stáva uznávanie vzdelania v príslušnom alebo príbuznom odbore a vykonaná prax v odbore, čím je eliminovaná voľná úvaha rozhodovania orgánov Slovenskej komory stavebných inžinierov pri autorizácii inžinierov na vykonávanie odborných činností vo výstavbe. Navrhované zmeny a doplnky predkladanej novely zákona sa opierajú o poznatky z doterajších potrieb vykonávania odborných činností vo výstavbe porovnateľných podmienok v krajinách Európskej únie, na základe ktorých sa navrhuje odstrániť niektoré diskriminujúce inštitúty a inštitúty, ktoré sa v praxi neosvedčili. Nezanedbateľným dôvodom je aj dosah predmetných zákonov na zamestnanosť, na štátny rozpočet, sociálnu a psychickú klímu postihnutých osôb. Je na zváženie, či v súčasnej ekonomickej situácii a pri jestvujúcej vysokej miere nezamestnanosti je účelné vyradiť z trhu práce niekoľko tisíc odborne spôsobilých osôb so stredoškolským a vysokoškolským vzdelaním na základe účelného, nepodloženého a v niektorých prípadoch až zavádzajúceho zdôvodnenia o zvyšovaní kvality územnoplánovacej a stavebnej dokumentácie, odbornosti a dôveryhodnosti účastníkov výstavby a taktiež približovaním sa k právu Európskej únie a iným medzinárodným dokumentom. Tieto osoby majú vlastné firmy, sú zamestnávateľmi a niektoré minimálne samoživiteľmi, ktoré odvádzajú do štátneho rozpočtu ročne nezanedbateľné finančné prostriedky vo forme priamych a nepriamych daní, odvodov a rôznych poplatkov. Návrh zákona bol zaslaný na pripomienkovanie širokej odbornej verejnosti, a to Združeniu oprávnených inžinierov a oprávnených technikov činných vo výstavbe, Slovenskému zväzu elektrotechnikov, Zväzu stavebných podnikateľov Slovenska, Spolku projektového riadenia stavieb, Združeniu elektrotechnikov špecialistov, Slovenskému zväzu pre chladiacu a klimatizačnú techniku, Združeniu geodetov a kartografov, Stavebnej fakulte STU, Slovenskej živnostenskej komore, ako aj viacerým vybraným podnikateľským subjektom s oprávnením na vykonávanie odborných činností vo výstavbe, napríklad Slovenskému plynárenskému priemyslu, Západoslovenským energetickým závodom a podobne. Zásadné pripomienky boli akceptované a zapracované do návrhu novely zákona, ale vzhľadom na to, že pôvodný návrh novely pod č. 963 bol preložený z májového rokovania na septembrové, vytvoril sa časový priestor na ďalšie rokovania o rozsahu predkladaného návrhu. Po sérii rokovaní bol vypracovaný tento dnes predložený nový návrh novely. Materiál použitý pri príprave tohto nového návrhu pod č. 1129 je výsledkom spoločných rokovaní predstaviteľov viacerých organizácií už spomínaných Združení oprávnených inžinierov a technikov, Slovenskej komory architektov i Slovenskej komory stavebných inžinierov za účelom dosiahnutia určitého kompromisu v zmysle odporučenia poslancov Národnej rady. Sú v ňom zohľadnené prijateľné názory účastníkov pracovných rokovaní Združenia mimovládnych organizácií činných vo výstavbe, ktoré sa konali 1. júna, 22. júna, 10. júla, 13. augusta pod pracovným názvom Fórum mimovládnych organizácií vo výstavbe. Na rokovaniach sa zúčastnili aj vrcholoví predstavitelia ďalších organizácií, ako je Slovenská komora stavebných inžinierov, Spolok statikov Slovenska, Spolok inžinierov pozemných stavieb Slovenska, Slovenský zväz stavebných inžinierov, Slovenská komora architektov, Spolok architektov Slovenska, Zväz stavebných podnikateľov Slovenska, Asociácia súkromných stavebných podnikateľov Slovenska, Komora geodetov a kartografov, Zväz slovenských vedecko-technických spoločností, Združenie pre stavebné právo atď. Na základe týchto rokovaní bol pôvodný návrh novely značne upravený, zúžil sa jej rozsah a boli vypustené celé okruhy navrhovaných úprav. Ďakujem za pozornosť. M. Andel, podpredseda NR SR: Ďakujem, pán kolega, nech sa páči, sadnite si na miesto určené pre navrhovateľa. Teraz dávam slovo spravodajcovi, ktorého určil navrhnutý gestorský Výbor Národnej rady Slovenskej republiky pre životné prostredie a ochranu prírody, poslancovi Júliusovi Binderovi. Pán kolega, nech sa páči, máte slovo.